b'\n_START_ARTICLE_\nEtanol\n_START_SECTION_\nPropriet\xc4\x83\xc8\x9bi fizice\n_START_PARAGRAPH_\nSe prezint\xc4\x83 ca o substan\xc8\x9b\xc4\x83 lichid\xc4\x83 incolor\xc4\x83, solubil\xc4\x83 \xc3\xaen ap\xc4\x83 \xc3\xaen orice propor\xc8\x9bii. Solubilitatea se datoreaz\xc4\x83 grup\xc4\x83rii hidroxil din molecula alcoolului prin intermediul c\xc4\x83reia \xc3\xaentre moleculele de ap\xc4\x83 \xc8\x99i de alcool se stabilesc leg\xc4\x83turi de hidrogen intermoleculare.\n_START_SECTION_\nCaracter acid\n_START_PARAGRAPH_\nEtanolul, ca to\xc8\x9bi alcoolii, prezint\xc4\x83 un u\xc8\x99or caracter acid dovedit prin reac\xc8\x9bia sa cu metalele alcaline, iar o reac\xc8\x9bie tipic\xc4\x83 este reac\xc8\x9bia cu sodiul (\xc3\xaen amoniac lichid) \xc3\xaen urma c\xc4\x83reia se formeaz\xc4\x83 ionul etoxid \xc8\x99i se elibereaz\xc4\x83 protonul din gruparea hidroxil. Protonul se fixeaz\xc4\x83 pe perechea de electroni ai oxigenului din ap\xc4\x83, gener\xc3\xa2nd ionul hidroniu care ofer\xc4\x83 aciditate solu\xc8\x9biei respective._NEWLINE_Etanolul nu reac\xc8\x9bioneaz\xc4\x83 cu hidroxizii alcalini, fa\xc8\x9b\xc4\x83 de fenoli care sunt tot compu\xc8\x99i hidroxilici \xc8\x99i care reac\xc8\x9bioneaz\xc4\x83 cu hidroxidul de sodiu form\xc3\xa2nd ionul fenoxid. _NEWLINE_Alte reac\xc8\x9bii tipice etanolului sunt reac\xc8\x9biile cu acizii carboxilici c\xc3\xa2nd rezult\xc4\x83 esteri folosi\xc8\x9bi pe post de aromatizan\xc8\x9bi.\n_START_SECTION_\nOxidare\n_START_PARAGRAPH_\nEtanolul poate fi oxidat la acetaldehid\xc4\x83, iar mai apoi la acid acetic, depinz\xc3\xa2nd de reactan\xc8\x9bi \xc8\x99i de condi\xc8\x9biile de reac\xc8\x9bie. Reac\xc8\x9bia de oxidare a etanolului nu are o importan\xc8\x9b\xc4\x83 practic\xc4\x83 anume, \xc3\xaens\xc4\x83, \xc3\xaen corpul uman ea are loc, fiind catalizat\xc4\x83 de o enzim\xc4\x83 din ficat numit\xc4\x83 alcool-dehidrogenaz\xc4\x83. Produsul de oxidare al etanolului, acidul acetic, este un nutrient important pentru corpul uman, \xc3\xaentruc\xc3\xa2t reprezint\xc4\x83 un precursor pentru acetil coenzima A.\n_START_SECTION_\nAc\xc8\x9biune biologic\xc4\x83\n_START_PARAGRAPH_\nEtanolul ac\xc8\x9bioneaz\xc4\x83 asupra organismului, at\xc3\xa2t direct c\xc3\xa2t \xc8\x99i prin compu\xc8\x99ii \xc3\xaen care se transform\xc4\x83 pe cale enzimatic\xc4\x83. Din punct de vedere fiziologic, el are o ac\xc8\x9biune depresiv\xc4\x83 \xc8\x99i ac\xc8\x9bioneaz\xc4\x83 ca un anestezic.'